Duurste kaasbroodjie kos byna R4 000Die Quintessential Grilled Cheese (Foto: Serendipity 3/Instagram) Die wêreld se duurste toebroodjie, ŉ geroosterde kaasbroodjie van $214 (byna R4 000) is op nasionale geroosterdekaasdag (12 April) by ŉ restaurant in New York te koop. Die restaurant, Serendipity 3, sê die Quintessential Grilled Cheese sal vir ŉ kort rukkie lank op sy spyskaart beskikbaar wees. Dié restaurant is bekend vir sy luukse konkoksies. “Ons bring weer nóg ŉ Guinness-wêreldrekord-happie terug vir ŉ beperkte tydperk,” het die restaurant op sosiale media laat weet. Die broodjie word gemaak met dik snye seldsame Caciocavallo Podolicokaas, wat in die suide van Italië vervaardig word van melk van podolicakoeie. Dié koeie wei vrylopend en vreet skerp aromatiese grasse soos vinkel, soethout, jenewerstruik, lourier en wilde aarbeie. Dit deurtrek die melk met soet aromatiese geure. Daar is slegs sowat 25 000 van dié spesiale koeie en hulle skei slegs tussen Mei en Junie melk af. Dit maak van dié kaas een van die beste en mees seldsame ter wêreld, verduidelik Serendipity 3. Die restaurant het 48 uur kennisgewing nodig om dié spesiale broodjie te bestel. Volgens Guinness-wêreldrekords word die Quintessential Grilled Cheese op twee snytjies Franse Pullmansjampanjebrood bedien wat met Dom Perignonsjampanje en eetbare goudvlokkies gemaak word. Wittruffelbotter word gebruik saam met die seldsame Caciocavallo Podolicokaas. Die broodjie word bedien met ŉ Suid-Afrikaanse kreeftamatiebisk as ŉ doopsous. A post shared by Serendipity 3 (@serendipity3nyc)